Sep 23,2015
జీవితంలో సమతౌల్యత పాటించాలి
       నవతెలంగాణ, వాణిజ్య విభాగం: బతకడానికి పనిచేయాలి తప్ప.. పని కోసమే బతుకుతున్నట్లుగా ఉద్యోగులు తమ వ్యక్తిగత జీవితాన్ని దూరం చేసుకోవద్దని హ్యుందారు హెచ్‌ఆర్‌ అండ్‌ జీఏ విభాగం అధినేత ఈయూసంగ్‌ యూన్‌ అన్నారు. ఉద్యోగ జీవితానికి.. వ్యక్తిగత జీవితానికి మధ్య సమతౌల్యత పాటించాలని ఆయన సూచించారు. ఉద్యోగులు సంస్థ లక్ష్యాలను అందుకోవడంలో వారి కుటుంబం కీలక పాత్రపోషిస్తుందన్న 'హ్యుందారు మోటార్‌ ఇండియా ఇంజినీరింగ్‌' (హెచ్‌ఎంఐఈ) ఎండీ కె.ఒ.లీ అభిప్రాయం మేరకు హెచ్‌ఎంఈఐ ఇక్కడ కొత్త ఉద్యోగుల కుటుంబ సభ్యులతో 'ఎంప్లాయి ఫ్యామిలీ కనెక్ట్‌, ఇండక్షన్‌ అండ్‌ మెంటారింగ్‌' కార్యక్రమాన్ని ఏర్పాటు చేశారు. హెచ్‌ఎంఐఈలో ఉద్యోగంలో చేరిన వారికి, వారి కుటుంబ సభ్యులకు మధ్య బావోద్వేగపూరిత సంబంధాన్ని ఏర్పరిచేందుకు ఈ కార్యక్రమాన్ని ఏర్పాటు చేసినట్లు నిర్వాహకులు తెలిపారు. ప్రపంచ శ్రేణి సంస్థగా హ్యుందారు సంస్థ కొత్తగా చేరిన వారికి అన్ని అత్యాధునిక హంగుళతో శిక్షణనిచ్చి పూర్తిస్థాయి ఉద్యోగిగా తయారు చేస్తున్నట్లు తెలిపారు. ఈ కార్యక్రమం సంస్థ గురించి, కొత్త ఉద్యోగుల బాధ్యతలు గురించి సంస్థలోని సంప్రదాయాల గురించి క్షుణ్ణంగా తెలుసుకునేందుకు వీలుకలుగుతుందని హెచ్‌ఆర్‌డీ మేనేజర్‌ లక్ష్మీకాంత్‌ అన్నారు. కొత్త ఉద్యోగులు కొలువులో చేరిన మొదటి రోజు నుంచే హ్యుందారు తాను సంస్థలో భాగమనే భావన కలిగించేందుకు ఈ కార్యక్రమం ఎంతగానో దోహదం చేస్తుందని హెచ్‌ఆర్‌ అసిస్టెంట్‌ జనరల్‌ మేనేజర్‌ ఎ.వి.ఎస్‌ రామేష్‌ వివరించారు.
మీ స్నేహితులకు రికమెండ్ చెయ్యండి